Resolucija Odbora regij – O Listini o upravljanju na več ravneh v Evropi

2014/C 174/01

ODBOR REGIJ

ob upoštevanju pomena, ki so ga voditelji držav in vlad v berlinski izjavi (3) pripisali upravljanju na več ravneh v procesu evropskega povezovanja;

na podlagi Evropske listine lokalne samouprave Sveta Evrope (5) in ob upoštevanju podpore Kongresa lokalnih in regionalnih oblasti temu procesu, da bi zlasti prenesli to listino v pravni red Sveta Evrope;

ker bi lahko listina prispevala h konsolidaciji javnih financ in zato pri ukrepih in dejavnostih, ki izhajajo iz nje, ne smejo nastati dodatne administrativne ovire in finančne obremenitve;

poziva države članice in ustrezne nacionalne organe, naj na podlagi te listine uresničijo predvidena načela in mehanizme, da bi bolje upoštevali legitimnost in odgovornost lokalnih in regionalnih oblasti;

poziva institucije Evropske unije, naj sistematično uporabljajo načela te listine pri pripravi, izvajanju in ocenjevanju evropskih strategij in politik; Evropski komisiji ponovno priporoča, naj sprejme potrebne ukrepe, s katerimi bi ključne vrednote in načela iz te nove listine (6) prenesli v bolj pregledne in participativne postopke;

poziva združenja in mreže lokalnih in regionalnih oblasti ter politične osebnosti, ki želijo podpreti ta proces, naj uradno izrazijo svojo podporo;

vse ustrezne strani poziva, naj si prizadevajo, da pri izvajanju predlaganih načel in mehanizmov ne bi preobremenili postopkov odločanja ter povečali upravnih ali finančnih bremen ustreznih lokalnih in regionalnih oblasti;

se zavezuje, da bo prispeval k zbiranju dobrih praks v postopkih odločanja v Evropi, spodbujal mreženje lokalnih in regionalnih oblasti, ki bodo podpisale to listino, ter aktivno spodbujal in podpiral konkretne projekte sodelovanja na več ravneh;

pooblašča svojega predsednika, da to resolucijo preda državam članicam, predsednikom Evropske komisije, Evropskega parlamenta in Evropskega sveta ter Kongresa lokalnih in regionalnih oblasti Sveta Evrope.

(1) CdR 56/2009 fin.

(2) Bela knjiga OR o upravljanju na več ravneh (CdR 89/2009 fin) in mnenje OR o razvoju evropske kulture upravljanja na več ravneh (CdR 273/2011 fin).

(3) Izjava ob 50. obletnici podpisa Rimskih pogodb, Berlin, 25. marec 2007.

(4) Člen 5 Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006.

(5) http://conventions.coe.int/Treaty/EN/Treaties/PDF/122-Slovenian.pdf

(6) Mnenje OR o razvoju evropske kulture upravljanja na več ravneh (CdR 273/2011 fin).

PRILOGA

Listina o upravljanju na več ravneh v Evropi

PREAMBULA

Ker so v Evropski uniji mnoge pristojnosti in odgovornosti razdeljene med različne ravni uprave, se strinjamo, da moramo DELOVATI V PARTNERSTVU, da bi okrepili ekonomsko, socialno in teritorialno kohezijo v Evropi. Nobena raven se ne more sama uspešno spopasti z izzivi, s katerimi se srečujemo. Konkretne probleme državljanov lahko rešimo z boljšim SODELOVANJEM in SKUPNIMI PROJEKTI, s katerimi se lahko lotimo skupnih izzivov, ki so pred nami.

Zavzemamo se za upravljanje na več ravneh v Evropi kot „usklajeno delovanje Unije, držav članic ter regionalnih in lokalnih oblasti, temelječe na načelih subsidiarnosti in sorazmernosti ter partnerstvu, ki se kaže v funkcionalnem in institucionaliziranem sodelovanju pri pripravi in izvajanju politik Evropske unije“. Pri tem v celoti spoštujemo enakopravnost vseh ravni, ko gre za legitimnost in odgovornost, v skladu z njihovimi pristojnostmi ter načelo lojalnega sodelovanja.

Zavedamo se naše MEDSEBOJNE ODVISNOSTI, neprestano si prizadevamo za še večjo UČINKOVITOST in menimo, da je veliko možnosti za krepitev inovativnega in učinkovitega političnega in upravnega sodelovanja med različnimi organi oblasti na podlagi njihovih pristojnosti in odgovornosti. Cilj te listine, ki jo je pripravil Odbor regij Evropske unije, je povezati regije in mesta v vsej Evropi, hkrati pa spodbuditi VEČSTRANSKO PARTNERSTVO z družbenimi akterji, kot so socialni partnerji, univerze, nevladne organizacije in predstavniška združenja civilne družbe.

V skladu z načelom SUBSIDIARNOSTI se odločitve sprejemajo na najbolj učinkoviti ravni in čim bliže državljanom, zato dajemo velik pomen soustvarjanju političnih rešitev, ki izhajajo iz potreb državljanov.

Prav zaveza k temeljnim VREDNOTAM, NAČELOM in PROCESOM, na katerih temelji upravljanje na več ravneh, bo po našem mnenju porodila nove oblike DIALOGA in partnerstva med javnimi organi v Evropi in drugod. Upravljanje na več ravneh krepi odprtost, sodelovanje, USKLAJEVANJE in SKUPNO ZAVEZO za doseganje zastavljenih ciljev. Poleg tega nam omogoča, da po zaslugi raznolikosti Evrope čim bolj izrabimo naše lokalne prednosti. V celoti nameravamo izkoristiti priložnosti, ki jih nudijo digitalne tehnologije, povečati PREGLEDNOST in državljanom, ki jih zastopamo, ponuditi enostaven dostop do kakovostnih javnih storitev.

UPRAVLJANJE NA VEČ RAVNEH nam omogoča, da se učimo eden od drugega, preskušamo inovativne politične rešitve, DELIMO NAJBOLJŠE PRAKSE in povečujemo PARTICIPATIVNO DEMOKRACIJO, s čimer Evropsko unijo približujemo državljanom. Verjamemo, da upravljanje na več ravneh poglablja evropsko povezovanje in krepi vezi med posameznimi območji ter odpravlja upravne ovire pri predpisih in izvajanju politik ter geografske meje, ki nas ločujejo.

NASLOV 1: TEMELJNA NAČELA

Zavezujemo se k spoštovanju temeljnih procesov, na katerih temelji upravljanje na več ravneh v Evropi, in sicer z naslednjimi ukrepi:

1.1 razvoj PREGLEDNIH, ODPRTIH in VKLJUČUJOČIH postopkov oblikovanja politik;

1.2 spodbujanje SODELOVANJA in PARTNERSTVA z vključitvijo ustreznih javnih in zasebnih akterjev v celoten proces oblikovanja politik, tudi z uporabo ustreznih digitalnih orodij, ob spoštovanju pravic vseh institucionalnih partnerjev;

1.3 spodbujanje UČINKOVITOSTI in USKLAJENOSTI POLITIK ter PRORAČUNSKIH SINERGIJ med vsemi ravnmi oblasti;

1.4 spoštovanje načel SUBSIDIARNOSTI in SORAZMERNOSTI pri oblikovanju politik;

1.5 zagotavljanje čim boljšega VARSTVA TEMELJNIH PRAVIC na vseh ravneh upravljanja.

NASLOV 2: IZVAJANJE IN URESNIČEVANJE

Zavezujemo se, da bomo upravljanje na več ravneh tudi z inovativnimi in digitalnimi rešitvami dejansko vključili v oblikovanje in uresničevanje politik. V ta namen bomo:

2.1 SPODBUJALI SODELOVANJE DRŽAVLJANOV v političnem ciklusu;

2.2 tesno SODELOVALI z drugimi javnimi organi in si pri tem prizadevali preseči tradicionalne upravne meje, postopke in ovire;

2.3 SPODBUJALI EVROPSKO ZAVEST v naših političnih organih in upravah;

2.4 KREPILI INSTITUCIONALNE ZMOGLJIVOSTI in si prizadevali za seznanjanje s politikami na vseh ravneh upravljanja;